
La Brazila delegito ĉe la Ligo de Nacioj 


La Franca estis ĉiam la lingvo de la civilizacio [...] internaciaj kontaktoj restu mo- 
nopolo de elektitoj [...] Ne rekomendindas malfermiper lafacila komunikilo Esper- 
anto la pordon al tutmondaj interrilatoj de homoj el la subaj tavoloj. 

La Franca delegito ĉe la Ligo de Nacioj 


Revukunlaboraĵoj: La ĉefredaktisto rigardas gravaj la kunlaboraĵojn senditajn de legantoj.Tamen, pro hommanko, spac- 
limigoj en la revuo, kaj kromaj limigoj, li rezervas al si la rajton: 1-e: ne sciigi la ricevon; 2-e: ne redoni la sendaĵojn; 3-e: ne 
garantii la publikigon; 4-e: mallongigi tekstojn tiam, kiam necese; 5-e: ilin reviziigi laŭ ortografio, gramatiko kaj fakvortoj. Kiel 
gramatikan konsultfonton ni rekomendas la verkon Plena Manlibro de Esperanta Gramatiko (v. 15.0), de Bertilo VVennergren. 
La signifon de ĉiuj vortoj netroveblaj en Plena llustrita Vortaro de Esperanto (2005) oni aparte klarigu per piednotoj aŭ glosaro. 

Komercaj markoj reproduktitaj celas nur ilustri kaj apartenas al la posedantoj. 


Anonctarifo:Tabelo pri prezoj de anoncoj en Brazila Esperantisto, laŭ paĝonoj. 



tutpaĝa (19x25cm) 
4-a kovrilo R$ 
900,00 (kolora) 

2-a kaj 3-a kovriloj 
R$ 600,00 
(nigra-blanka) 



1/2 duonpaĝa 
(9x24cm) 

R$ 450,00 (kolora) 
R$ 300,00 (nigra- 
blanka) 



1/3 trionpaĝa 
horizontale 
(8x18cm) R$ 300,00 
(kolora) 

R$ 200,00 (nigra- 
blanka) 



1/3 trionpaĝa 
vertikale 

(8x18cm) R$ 300,00 
(kolora) 

R$ 200,00 (nigra- 
blanka) 



1/6 sesonpaĝa (7,8x8cm) 
R$ 150,00 (kolora) 

R$ 100,00 (nigra- 
blanka) 










































Enkonduko 


Enkonduko 

Estimataj gelegantoj: 

Per ĉi tiu numero, ni liveras diversaspektan pri- 
trakton de nia lingvo. Unue, Leandro Abrahao verk- 
is tre interesan studon pri unu preskaŭ forgesita 
radiko fundamenta, nome drap-. Kion ĝi signifas? 
Giaj tradukoj en la Universala Vortaro malmulte 
helpas tiujn, kiuj ne scipovas minimume unu el ĝiaj 
traduklingvoj, kaj aldone la Angla kaj Germana 
tradukoj estas tro malprecizaj. Por kompliki la afer- 
on, en ĉiuj unulingvaj Esperanto-vortaroj, ekde tiu 
de Kabe (1910) troviĝas malprecizaj difinoj, krom 
en la lasta eldono de Plena Ilustrita Vortaro. Ni 
klopodis pliampleksigi la studon de Leandro per 
pluraj historiaj komentoj. 

Due, Francisco Wechsler, profitis la jus okazint- 
an nacian balotadon por verki artikolon pri la Bra- 
zila balotsistemo, samtempe uzante ĝin kiel pre- 
tekston por montri, kiel oni povas esprimi en Es- 
peranto diversajn fakvortojn rilatajn al politiko kaj 
balotado. Ĉu vi scias, ekzemple, kiamaniere estas 
aljuĝitaj la vakoj ĉe la Ĉambro de Deputitoj? Ĉu 
estas ĝuste nomi “proporcia” la balotsistemon por 
elekti federaciajn kaj ŝtatajn deputitojn? Se vi ne 
scias ĝuste respondi, ne malĝoju, ĉar preskaŭ nen- 
iu Brazilano komprenas tiun sistemon! Konklude, 
vi rajtas rigardi la artikolon kiel duone pripolitik- 
an, duone prilingvan. 

En la sekcio pri scienco, ni prezentas du novaĵojn 
pri du komputprogramoj kreitaj en Brazilo. La 
unua celas helpi bredantojn de ovkokidinoj kaj 
viandkokidoj kalkuli la bezonatajn nutromiksaĵ- 

ojn por maksimumigi ilian kreskadon. La dua per- a 
mesas, ke registaraj organoj sukcesu ĝuste taksi z 
populaciojn de domaj kaj strataj hundoj kaj faru la 
ĝustajn elpaŝojn por bridi la reproduktiĝon de tiu 
specio, evitante nebezonajn kaj senrezultajn mort- 
igojn. La tria artikoleto priskribas, kiel kaj kial e 

urboj ĝermas kaj kreskas en la delto de la rivero s 

Amazono, senbride kaj senorde, difektante la tiean P 

medisistemon. 

x 

En nia beletra sekcio ni prezentas plurajn verk- a 
ojn, kiuj espereble plaĉos al vi. Francisco Wechsler n 

tradukis du rakontojn de Rubem Braga, rigardata t 

de multaj kiel la plej elstara Brazila kronikisto post 
Machado de Assis. Paulo Sergio Viana tradukis tri 
poemojn de Adelia Prado, unu el la plej talentaj 0 
poetinoj de la Brazila nuntempo. Fine, Adonis Sa- 
liba verkis suspensan rakonton pri rivaleco inter \ 
sciencistoj. 

Vi ankaŭ trovos kriptogramon verkitan de Jose N 
Saraiva Mattos, kiu diligente kontribuas al nia re- r 
vuo per siaj enigmoj. Cerbumu kaj lernu novajn 
vortojn! 3 

Ni finas ĉi tiun enkondukon per malgaja noto: for- 5 
pasis S-ano Jannes Mabesoone, dumviva membro 
de UEA kaj BEL, eminenta esperantisto kaj geolo- 
giisto. Per materialo ĉerpita ĉefe el funebra noto 
de Wendel Pontes, ni resumas la vivhistorion de p 
tiu samideano, kiu naskiĝis en Nederlando, sed 
transloĝiĝis al Pernambuko ankoraŭ juna, kaj tie 
konstruis sian brilan karieron. 

1 

4 

Forpaso 

z Jannes Markus Mabesoone (1931-2014) 

Forpasis la l-an de 
Aŭgusto ĉi-jare en 
Recifo, Brazilo, 
post longa mal- 
sano. Li naskiĝis 
en la 18-a de Sep- 
tembro 1931 en la 
urbo Amsterdamo, 
Nederlando. 

Jannes estis de- 
legito kaj faka de- 
legito de UEA pri 
geologio en Recifo, Pernambuko. Li diplomiĝis pri 

2 fizika geografio ĉe la Universitato de Amster- 
damo, en 1956, kaj doktoriĝis pri geologio ĉe la 

N Universitato de Lejdeno, Nederlando, en 1959. 
Translokiĝinte al Brazilo, li fariĝis profesoro ĉe la 
Federacia Universitato de Pernambuko, en 1963, 

3 kie li instruis plurajn kursojn kaj grave rolis en la 
5 formiĝo de la pioniraj geologoj de Pernambuko. 

Li kunfondis la postgradan programon pri ge- 
ologio ĉe tiu universitato, en 1973, kaj tie emerit- 
iĝis 1995. Li estas aŭtoro de lernolibro pri se- 
p dimentologio kaj de fakaj studoj. 

Mabesoone estis poligloto: krom sia denaska 
lingvo, la Nederlanda, li regis ankaŭ la Portugalan, 
Anglan, Germanan, Hispanan kaj Esperanton, al 

4 kiu li dediĉis apartan amon. Jam estante Esper- 
antisto je sia alveno en Brazilo, li baldaŭ aliĝis al 
Pernambuka Esperanto-Asocio. 

De 1987 ĝis 1989 li estis vicprezidanto de PEA 
kaj ĉefredaktoro de ties oficiala organo Pernam- 
buco Esperantista. En 1991 li fariĝis prezidanto de 
PEA kaj restis en tiu posteno ĝis 1992. Li finance 
helpis la Asocion, kio permesis, ke ĝi akiru propr- 
an sidejon en 1994. 

Li daŭre kontribuis al la artikoloj pri geologio 
kaj geografio de Plena Ilustrita Vortaro de Esper- 
anto. Li diligente partoprenis naciajn kaj interna- 
ciajn Esperanto-eventojn. Li elstare kontribuis por 
la disvastigado de Esperanto en sciencaj medioj, 


diligente publikigante artikolojn kaj tekstojn pri 
geologio en tiu lingvo. 

En 1987, okaze de la centjariĝo de la Internacia 
Lingvo, li publikigis la sepan volumon de la revuo 
Geologio Internacia, aŭspiciitan de PEA kaj de la 
Geologia Departemento de Federacia Universitato 
de Pernambuko. Tiu 95-paĝa volumo konsistis el 
ok artikoloj verkitaj de esploristoj el sep landoj, 
kaj Mabesoone verkis du el ili, titolitajn Resuma 
Historio de la Tero kaj Geologia Historio de Brazilo. 

Dum jaroj li kunlaboris al tiu periodajo, verk- 
ante por ĝi plurajn aliajn artikolojn: Formiĝo de 
maraj kalkoŝtonoj em tropikaj akvoj: ekzemplo de 
Nordorienta Brazilo (vol. 1,1968); Demetiĝa medio 
de la paleo- ĝis mezozoikaj sedimentoj em la ba- 
seno Piaui-Maranhao, Brazilo (vol. 2,1972); Keno- 
zoikaj deponiĝ-sistemoj en la Nordorienta Brazilo 
(vol. 5,1984); Kvaternaro en tropika Brazilo (vol. 6, 
1987); Nordorienta Brazilo kaj la malfermiĝo de 
Atlantika Oceano (vol. 8, 1990); Cikleco en la ge- 
ologia evoluado de la Tero (vol. 10, 2007). 

En 1976, li ricevis la premion Jose Bonifdcio de 
Andrada e Silva, la plej altrangan omaĝon de Bra- 
zila Geologia Societo, kiu celas distingi terscienc- 
istojn, kiuj kontribuis al la disvolvo kaj antaŭenigo 
de geologia scio per esplorado kaj gvidado en sci- 
encaj kampoj. 

En 1981, li ricevis medajlon okaze de la tridek- 
jariĝo de Brazila Konsilantaro pri Esploroj kaj 
Teknologio (CNPq). 

Jannes estis profunda konanto de Esperanto kaj 
de ĝia historio. Li estis dumviva membro de BEL 
kaj UEA. Pro lia vasta kontribuo al la solidigo kaj 
fortikigo de la Esperanto-movado en Pernambuko, 
li ricevis, en 2013, la 
premion Methddio Ma- 
ranhao de PEA, per 
solenaĵo ĉe la Tria Per- 
nambuka Simpozio pri 
Esperanto, kie lin repre- 
zentis Prof-ro Luiz 
Marcio de Oliveira 
Assun^ao. 





Pri drapo kaj aliaj vortoj 

Leandro Abrahao 


En la libro La Bona Lingvo Claude Piron asertas, 
ke vortara difino de iu vorto estas apenaŭ efika por 
ebligi al leganto bildigi al si ties konceptojn. Vortoj 
estas kompreneblaj ene de kunteksto. Jes. Tamen 
multaj Esperantaj vortoj verŝajne havas nur vort- 
aran ekziston, kaj balaste vegetas en la kapo de iuj 
esperantistoj, kiuj konservas kadavran, neniam 
praktike uzitan vortprovizon. La vorto drapo estas 
unu el tiuj, kiujn, malgraŭ la uzekzemploj de Za- 
menhof mem (kaj ankaŭ la vortaraj difinoj), mi 
neniam uzis, cetere ĉar ĝis nun mi neniel trovis ki- 
on nomi per ĝi. Same kiel homa korpo agadas por 
elpuŝi spliteton, kiu entrudiĝis sub la haŭton, tiel 
venis por mi la tempo traekzameni la vortproviz- 
on, kiu splitiĝis en mi. Mi ŝatus ĝin analizi por ek- 
scii, ĉu ankoraŭ eblas deteni la inflameton, kiu 
estas jam antaŭvidebla, kaj kiu iam neeviteble fa- 
gocitos ĝin. 

lom pri drapo. 

Serĉo en la Esperanta Tekstaro trafis en la Zamen- 
hofa verkaro dek sep uzekzemplojn de tiu Funda- 
menta vorto. Jes, ĝi estas pli ol jarcenta. En la Fun- 
damento de Esperanto ĝi aperas kvarfoje: alportu 
al mi metron da nigra drapo (metro de drapo sig- 
nifus metron, kiu kuŝis sur drapo, aŭ kiu estas uz- 
ata por drapo). ĉi servis trifoje nur por gramatika 
klarigo pri la vorteto da. 

Jen aliaj ekzemploj el La Revizoro: li donis al vi 
por uniformo du arŝinojn da drapo-, kaj la drapo 
estas tiel grava, angla! 

Kaj el Marta: granda tablo, kovrita per verda drapo; 
grandaj pecoj da drapoj, toloj, batistoj, muslinoj. 

Ankoraŭ estas tri ekzemploj el la Fabeloj de An- 
dersen (v. 2 ). Tamen ne necesas citi ilin, ĉar kion 
mi komprenas el la antaŭaj ekzemploj, tion saman 
mi komprenas el la ekzemploj trovitaj en la Fa- 
beloj: la vorto drapo estas speco de ŝtofo. Jes, ŝtofo. 
Kia malsurpriza konstato! 

Laŭ la Plena Ilustrita Vortaro de Esperanto (PIV) 
la vorto ŝtofo signifas teksaĵon, kaj teksi signifas: 


dense interkrucigi lafadenojn de vefto kaj de varpo, 
por elfari ŝtofon. Nu, tion mi povas tuj bildigi al mi. 
Eĉ se mi ne konus la signifojn de la vortoj vefto kaj 
varpo eblus supozi, ke temas pri ŝtofspecoj. Kaj kio 
pri drapo ? Laŭ PIV drapo estas lanafulita teksajo, 
uzata por vestoj, tegoj ks. Por kompreni ĝin necesas 
scii, kio estas lano kaj kio estas fuli. 

Eĉ konante la signifojn — kiujn mi sekve tuŝos 
— ĉu mi kapablus distingi ian lanan fulitan teks- 
aĵon inter alispecaj teksaĵoj por iam povi finfine 
uzi la vorton drapo ? Ankoraŭfoje laŭ PIV: lano 
estas speco de haroj [...]formanta lafelon de ŝafoj 
k.a., kaj fuli signifas lavi kaj poste premegi lanan 
teksajon inter cilindroj de tiucela maŝino, porfari 
ĝin pli densa kfortika. Eblas do konkludi, ke drapo 
estas prilaborita lano de i.a. ŝafoj. 

En la Zamenhofa verkaro la vorto fuli aperas kvar- 
foje, en la Malnova Testamento, en kiu oni legas 
pri fulistoj. Estas tre probable, ke antaŭ miloj da 
jaroj — t.e. en la tempo, kiam okazas la historioj 
rakontataj en tiu parto de la Biblio — ne ekzistis 
cilindroj nek maŝinoj por plidensigi kaj plifortik- 
igi lanan felon. La Malnova Testamento mencias 
krome fulistojn kaj vojojn de fulistoj, do tiam nepre 
ekzistis personoj, kiuj okupiĝis pri fulado ene de 
fulejoj, sed supozeble ne uzante cilindrojn kaj ma- 
ŝinojn tiajn, kiajn la homoj fabrikas nuntempe. 

Estas interese konstati, k efuli ne estas oficiala 
vorto. Mi lernis, ke la Akademio oficialigas vort- 
ojn, kiuj estas jam elprovitaj, kaj kiuj fariĝis ĝene- 
rale uzataj de la esperantistoj. Eble ne tiu estas la 
stato de la vorto fuli. Mi diru tuj, ke mi ne diskutas 
pri la praveco de la oficialigoj, pri kio mi scias, ke 
oni multe diskutas. 

Se ne estus la fultekniko, drapo povus fariĝi kun- 
metita vorto, t.e. lanteksaĵo. Sed fulado estas nepre 
konsiderenda. Drapo estas fulita lanteksaĵo. Nu, ne 
eblos rezigni pri la vorto drapo. Verŝajne ĝi ne est- 
os fagocitita de miaj savĉeloj. Tamen, por uzi ĝin 
mi devus aŭ demandi, ĉu oni estas vestita per tia 
speciala lanaĵo — pri kio eble oni ne povos 


respondi — aŭ iam spertiĝi pri ŝtofoj, por elvolvi danke al fulado. Jes, de nun ĝi havas pluan vivon 
la kapablon distigi ilin ĉu per tuŝo, ĉu per ek- en mi, kvankam mi devas daŭre rezignacii pri ĝia 
rigardo. En tiu senco, drapo estas ja nemalhavebla, neuzado. ĉi restos seninflama sendolora spliteto. 


Komentarioj 


Tiu ĉi artikolo prezentas al mi allogan pretekston 
por esplorii la estiĝon de unu vorto en Esperanto. 
La vortaro de la tiel nomata Unua Libro (1887) kaj 
la unua eldono (1894) de la Universala Vortaro, 
ambaŭ kompilitaj de Zamenhof, ankoraŭ ne en- 
havis la radikon drap-, kiu poste aperis en lia 
Vortaro Rusa-Esperanta (1896), en lia Meza Vort- 
aro Internacia-Germana (1898) kaj en la dua el- 
dono (1898) de la Universala Vortaro. Jen ĝiaj tra- 
dukoj en la Franca, Angla, Germana, Rusa kaj 
Pola lingvoj, respektive, troveblaj en la ĉi-lasta 
verko: 

drap’ drap | woollen goods | Tuch (wollenes 
Gewebe) | cyKHo | sukno. 

Precize la samaj tradukoj aperas en la Funda- 
mento de Esperanto (1905). Sed evidente ili per si 
mem ne precize difinas la signifon de drap-, kaj 
aldone oni devas, kiel ĉiam, scipovi almenaŭ unu 
el tiuj lingvoj por kompreni tiun signifon — kaj 
eble oni malsukcesos eĉ scipovante ĉiujn! 

La Franca drap, el kiu deriviĝis la Esperanta 
radiko, signifas, laŭ la Larousse-Vortaro: 1. Rezis- 
tema ŝtofo, el pura aŭ miksita lano, kiu suferisful- 
adon, ofte sekvitan de skrapado, kio faras la supr- 
aĵon lanugeca kaj liveras al la ŝtofo altan kapablon 
ŝirmi kontraŭ malvarmo. 2. Tolaĵo el lino, kotono, 
kanabo ktp., fasonita kaj borderita je diversaj di- 
mensioj, per kiu oni kovras liton por izoli la korpon 
de la matraco (suba drapo) aŭ de la kovrilo (supra 
drapo). 3. En Belgujo, buŝtuko. 

La Angla traduko estas tre nepreciza kaj mal- 
taŭga: lanvaroj. Iom pli preciza estas la Germana 
traduko: ŝtofo / tolo / tuko (lanteksaĵo). La Rusa 
cyKHo signifas: (fulita) lanŝtofo. La Pola sukno sig- 
nifas: lanŝtofo. (Efektive la Angla traduko devus 
esti: woolen broadcloth, kies signifo egalas la unu- 
an Franclingvan difinon. Sed estas konata fakto, ke 
ofte la Anglalingvaj tradukoj en la Fundamento 
estas nebonaj, ĉar Zamenhof ne sufiĉe regis ĉi tiun 


bngvon kaj dependis de la kunlaboro de aliuloj.) 
Ankaŭ menciindas, ke la postaj Akademiaj Korekt- 
oj al la tradukoj de la Universala Vortaro (1922-1923) 
ne modifis la tradukojn de drap-. 

Ordinare pli utilus uzi Esperantlingvan difinon 
anstataŭ tradukon. Ĝia unua versio aperis en la 
vortaro de Kabe (1910), la prapatro, se tiel diri, de 
ĉiuj postaj PIV-oj. Jen la difinoj: 

Kabe (1910) 

Drapo. Ŝtofo, fabrikata 1 el lano kaj uzata por 
vestoj. Drapa. El drapo: drapa kurteno. 

Plena Vortaro (1934): 

*Drapo. Teksaĵo el lano, uzata por vestoj: Kia ~o, 
tia vesto z . 

Plena Ilustrita Vortaro (1970): 

*Drapo. Teksaĵo el lano uzata por vestoj: kia ~o, 
tia vesto z ; alportu al mi metron da nigra ~o z . -> 
ŝtofo, tuko, lanaĵo. 

Reta Vortaro (ReVo ): 

*Drapo. Teksaĵo el lano uzata por vestoj: kia 
drapo, tia vesto 7 -. 

Nova PIV (2005): 

*Drap/o. Lana fulita teksaĵo, uzata por vestoj, 
tegoj ks: kia drapo, tia vesto z ; alportu al mi metron 
da nigra drapoZ. -> ŝtofo, tuko, lanaĵo. 

Efektive, jam la traduko de La revizoro, verkita 
de Zamenhof ĉirkaŭ 1907, uzis tiun radikon kvin- 
foje. Sed kial li ne kontentiĝis per lanteksaĵo aŭ 
lanŝtofo ? Ni rajtas supozi, ke li cebs specifan ma- 
terialon, ne precize esprimeblan per ĉi tiuj vortoj. 

Ni ankaŭ rajtas supozi, ke la aŭtoro de la kon- 
cerna artikolo en la Nova PIV prave ne kontentiĝis 
per la antaŭaj difinoj, kiuj efektive estas tro nepre- 
cizaj. Ĉar ja temas pri ŝtofo kun apartaj proprecoj, 
kiel klarigas la artikolo de Vikipedio pri broacloth: 



Densa, simple teksita ŝtofo, antaŭe lana. Nuntempe, 
ĝiplejparte konsistas el kotono aŭ el kotonmiksajo. 
ĝia distingaĵo ne la fina larĝo, sed la fakto, ke ĝi 
estas teksita multe pli maldense (tipeje larĝo 50 - 75 % 
pli granda ol la fina) kaj poste intense martelita 
[...]por reduktiĝin al lafina larĝo. La rezulto de la 
martelado estas kunŝovi lafadenojn multe pli prok- 
simen ol atingeblus per teksomaŝino kaj lasi, ke la 
individuaj lanfibroj kunligiĝu per procezo defeltigo. 
El tio rezultas densa ŝtofo, tre veter- kaj uzrezista, 
kiu subtenas tonditan randon sen bezoni orlon. 



Drapa robo (maldekstre) - 1905 


Lin g vo 


Kial la radiko drap- estas tre malfacile renkont- 
ebla en Esperantlingvaj tekstoj? Laŭ la sama Viki- 
pedia artikolo, drapon oni komencis produkti en 
Flandrujo dum la 11-a jarcento kaj dum la tuta 
Mez-Epoka periodo. Ekde 1500 la Flandra pro- 
duktado devis alfronti la konkurencon de aliaj 
landoj, ĉefe de Anglujo. La Angla produktado de 
drapo kulminis dum la mezo de la 16-a jarcento. 
Dum la 17-a jarcento ĝi malaltiĝis kaj fine perdis 
sian iaman gravecon ekde la 18-a jarcento. Nun- 
tempe drapo, pro sia felteca, velureca supraĵo, estas 
populara materialo por tegi meblojn kaj internojn 
de luksaj aŭtomobiloj. 

Konklude, la malfacileco de nia amiko Leandro 
bildigi al si la konkretan signifon de drapo origin- 
as el ĝiaj antaŭe tro malprecizaj difinoj — situacio, 
kiu korektiĝis sole nur ekde la publikiĝo de la 
Nova PIV. 

Temas do pri tre specifa vorto koncernanta ma- 
terialon, kies uzado por vestoj eksdatiĝis, dum ĝiaj 
uzoj modernaj estas limigitaj. Sed la eksdatiĝo kaj 
nuntempa malpopulareco de drap- tute ne estas 
unikaj fenomenoj okazintaj al la radikoj de la 
Fundamento. Ni pensu pri aliaj ekzemploj, kiel 
kaleŝ-, livre-, ken- kaj similaj. Lingvoj estas dina- 
mikaj estaĵoj: vortoj aperas, kelkaj populariĝas kaj 
enradikiĝas, aliaj forgesiĝas. 

Ĝustatempe: ĉu vi leganto scias la signifon de 
keno ? Ĉu vi iam konatiĝis al ĉi tiu vorto? Sed jen 
alia historio... 

Francisco S. VVechsler 

Noto: 

Moderne preferindus fabrikita. 

[...] La kontraŭstarigo de “artefarita” aŭ “helpa” al "natura" aŭ “vivanta” estas malutila el ĉiuj vid- 
punktoj. Tia nomado kreas eraran impreson, ke Esperanto tute ne povas funkcii kiel lingvo aŭ, en 
la plej bona kazo, ke ĝi estas nur ia surogato de lingvo, per kiu oni ne povas esprimi la nuancojn kaj 
subtilaĵojn de lapenso. Superflue diri, ke tia antaŭjuĝo, al kiu la eraroj en nia informado abunde 
kontribuis en la pasinteco kaj bedaŭrinde ankoraŭ kontribuas, grave obstaklas la normalan disvast- 
iĝon de la lingvo en la larĝaj popoltavoloj. Krome, per tio ni mem liveras municion por la kanonoj de 
la konsciaj malamikoj de Esperanto. [...] 

Ivo Lapenna 



Sciencaj novaĵoj 

Kreskomodeloj por kokidoj 

Brazilo estas unu el la tri plej grandaj produktantoj 
de viandkokidoj en la mondo, kune kun Usono kaj 
Ĉinujo. Ĝi produktas pli ol 12 milionojn da tunoj 
ĉiujare. Nuntempe, ĝi estas la ĉefeksportanto, kaj 
liveras al la tutmonda merkato proksimume 3,8 
milionojn da tunoj ĉiujare. 

Kvalito, sano kaj konkurencpovo kontribuas al 
tiu ĉi rezulto, kaj Brazilo strebas modernigi siajn 
teĥnikojn por produktado, kiel ekzemple birdo- 
nutradon, por plialtigi rendimentojn kaj plisolid- 
igi merkatojn. Tamen malmultaj nutradistoj kal- 
kulas nutromiksaĵojn surbaze de modeloj por 
prognozi nutrobezonojn de birdoj kaj simuli ilian 
kreskadon. 



Ĝuste tion ĉi celis la projekto Modeloj por prog- 
nozi la bezonojn de lizino, metionino+cisteino kaj 
treonino en birdoj por produktado de viando kaj 
ovoj, kiun plenumis skipo de esploristoj ĉe la Ŝtata 
Universitato de Sanpaŭlo, ĵabotikabalo. La pro- 
jekton partoprenis 11 sciencistoj el Brazilo, Sud- 
Afriko kaj Germanujo. 

La esploristoj konstruis datenbazon, uzatan por 
modeligi la faktorojn, kiuj influas la kapablon 
manĝi. Eblis, ekzemple, modeligi la efikon de la 
temperaturo, rapideco kaj malsekeco de la aero — 
surbaze de ilia influo sur la varmoproduktado de 
birdoj, kiu siavice influas la manĝadon de nutro- 
miksaĵoj. 


Uzante kreskokurbojn mezuritajn per antaŭaj 
esploroj ĉe la sama institucio, oni determinis pa- 
rametrojn por la kreskopotencialo de pluraj rasoj 
uzataj por produktado de viando kaj ovoj. 

Surbaze de tiuj rezultoj, la esploristoj elvolvis la 
programon Avinesp, libere alireblan, kiu helpas 
produktistojn kalkuli nutromiksaĵojn kaj fari 
mastrumdecidojn. 

Avinesp prognozas la manĝokvanton, kreskad- 
on, korpokonsiston kaj nutrobezonojn de viand- 
kokidoj kaj ovkokidinoj. Krome, ĝi simulas la efik- 
ojn de dieto kaj medio sur la birdoj, konsiderante 
dietkonsiston kaj genotipon. 

La programo estas elŝutebla ĉe: www.gnutrim.org/ 
avinesp_setup.exe 


Programo por taksi la populacion de 
forlasitaj hundoj kaj katoj 

Neniu scias precize, kiom da hundoj aŭ katoj ek- 
zistas en Brazilo, ĉu prizorgataj de posedantoj, ĉu 
strataj. La kvantigo de la populacioj de hundoj kaj 
katoj estas grava paŝo por difini strategiojn por la 
populacia mastrumado de tiuj bestoj, kaj ĝi ankaŭ 
kontribuas por la limigo de zoonozoj 1 kiel rabio 
kaj viscera lejŝman-malsano, kiuj kaŭzas ĉiujare 
en la mondo 55 mil mortojn kaj 500 mil kazojn, 
respektive. 

Por helpi pli efike alfronti tiun ĉi problemon, 
grupo de esploristoj ĉe la Universitato de Sanpaŭlo, 
en la ŝtata ĉefurbo, kreis programon kapablan 
taksi, je alta grado da precizeco, kiom da hejmaj 
hundoj kaj katoj vivas en la Brazilaj urboj. Baldaŭ 
tiun programon povos aliri organoj de la Minis- 
terio pri Sano kaj urbestraroj. 

Brazilo havas la plej altan ofton da viscera lejŝ- 
man-malsano en Latin-Ameriko, nome ĉirkaŭ tri 
mil infektitojn ĉiujare, kio konsistigas 90% de la 
kaztotalo de la kontinento. Aliflanke, ankoraŭ 
okazas rabikazoj en Brazilo, kvankam tiun ĉi mal- 
sanon oni povus superregi per vakcinado. En 1990 
okazis 50 homkazoj, kaj inter 2007 kaj 2013 tiu 
kvanto variis de nul ĝis du kazoj ĉiujare. 



Forlasitaj bestoj kaŭzas problemon de publika 
sano, ĉar ili estas la ĉefaj havantoj kaj transdon- 
antoj de tiuj malsanoj. Krome, tiuj bestoj estas vik- 
timoj de aŭtomobilaj trafoj, mistraktado kaj 
kruelaĵoj. 

La plej fidinda teĥniko por kvantigi kaj klasigi 
populacion de strathundoj estis kreita de la Insti- 
tuto Pasteur en 2002, kaj montras, ke tiuj bestoj 
konsistigas proksimume 5% de la individuoj kun 
posedantoj. Do, se oni scias, kiom da hejmhundoj 
eksistas en iu regiono, eblas taksi la kiomon, kiu 
vivas surstrate. Ĉar ekzistas rekta proporcio inter 
tiuj du populacioj, la strategioj por la nombrolim- 
igo de forlasitaj hundoj inkluzivas la reproduktan 
limigon de hejmaj bestoj. 

La programo nomiĝas CAPM, kaj baziĝas sur 
malsimpla specimenkolektado por taksi la grand- 
on de hejmhundaj populacioj en Brazilaj muni- 
cipoj. Gi ankaŭ uzas matematikan modelon pri 
populacia dinamiko por simuli scenarojn kaj di- 
fini prioritatojn por interveno. Per la matematika 
modeligo eblas prognozi, ekzemple, ke la atendata 
ĉefrezulto de steriligo estos la pligrandigo de la 
nefekunda populacio, ne la malpligrandigo de la 
tuta populacio. Matematikaj modeloj pri rabiin- 
fektado en Ĉinujo montras, ke la plej efika mani- 
ero limigi la malsanon estas malpliigi la naskadon 
de hundoj kaj plivastigi vakcinadon. Ĉi tiuj du ag- 
oj kune montriĝis pli efikaj ol hundmortigado. 

La celo de la esplorgrupo estas, ke tiun liberuzan 
programon ekapliku publikaj organoj, kiel la mu- 
nicipaj centroj por limigo de zoonozoj. La popu- 
lacia dinamiko de tiuj bestoj estas influata de 
multaj faktoroj, kaj, inter la iloj disponeblaj por 


modifi kelkajn el ili, troviĝas la antaŭmalhelpo de 
forlasado, la popularigo de adoptado, kaj la limigo 
de reproduktado kaj migrado. 

Noto 

Mjna infekta malsano transdonebla de bestoj al homoj aŭ 
inverse. agencia.fapesp.br 

Esploro taksas la influon de senorda 
kreskado ĉe la Amazona delto 

Ĉirkaŭ 90% de la urboj situantaj ĉe la elfluejo de 
la rivero Amazono havas malpli ol 20 mil enloĝ- 
antojn, tre primitivan strukturon, malabundan li- 
veradon de servoj kaj de dungoportunoj. Spite 
ĉion ĉi, dum la lasta jardeko ili altiris grandan 
nombron da migrantoj el proksimaj apudriveraj 
komunumoj, kio rezultigas intensan kaj senordan 
procezon de okupado. 

Esplori, kiel okazas la migrofluoj en tiu regiono 
kaj ĝiajn soci-ekonomiajn kaj mediajn influojn 
estas la celo de projekto, kiun partoprenas Brazilaj 
kaj Usonaj sciencistoj. 

La esploro konstatis, ke la migrofluo estas ĉefe 
regiona, kaj translokigas homojn loĝantajn ĉe ra- 
diuso maksimume centkilometra. Ili venas el ko- 
munumoj eĉ pli malgrandaj kaj pli malriĉaj je baz- 
aj servoj. Alveninte en tiuj urboj, ili kontruas dom- 
ojn ie ajn kaj sub humiligaj kondiĉoj. Ili okupas 
apudriverajn areojn, ĵetas domelfluaĵojn, sen ajna 
traktado, en riverojn kaj riveretojn, en la samajn 
lokojn, el kiuj oni ĉerpas akvon por trinki, kuiri kaj 
tollavi. Tiuj urbetoj kreskas mirige rapide, kaj ĉiuj 
problemoj asociitaj al tiu fenomeno multobliĝas 
tagon post tago, sen ajna specifa registara agado. 
Kvankam la esploristoj koncedas, ke maleblas al 
registaroj regi urbokreskadon, ili pledas, ke tiu pro- 
cezo estu almenaŭ kontrolata kaj orientata. 

La projekto celas krei mapan materialon, kiu per- 
mesu kompreni la kreskodinamikon de urboj, kaj 
kiel ĉi tiuj ŝanĝiĝas. Per la aplikitaj demandaroj, 
eblas taksi la kvaliton de tiu kreskado, la profilon 
de la enloĝantaro, ĝian mezan salajron, ĝiajn en- 
spezfontojn kaj la reton el rilatoj kun la proksimaj 
komunumoj. 

Kvankam intensa kaj senorda urbokreado estas 
relaĵo en tuta Amazonio, la projekto enfokusigas la 

(Daŭrigota sur la paĝo 12) 



Du rakontoj 


Rubem Braga 


Rubem Braga (1913-1990) laboris por ĵurnaloj kaj televido, verkis kronik- 
aĵojn, rakontojn kaj poemojn, adaptis librojn kaj dum periodo estis funk- 
ciulo de la Brazila ambasadorejo en Maroko. Li estas rigardata kiel unu el la 
plej talentaj Brazilaj kronikistoj. Multaj rigardas lin kiel la plej elstaran 
kronikiston de Brazilo depost Machado de Assis. Lia stilo estas ordinare tre 
simpla, bazita ĉefe sur ĉiutaga vortprovizo. En liaj kronikaĵoj kaj rakontoj 
malmulto okazas, kaj la temoj estas ofte ordinaraj, eĉ banalaj. Tamen 
distingas ilin lia tre persona maniero rigardi la mondon kaj ĝiajn fenomen- 
ojn, kvazaŭ temus pri antaŭe tute ne viditaj aferoj. Ĉi tiel li tuj kaptas la 
atenton de la leganto kaj ensorĉas lin.. 



La geamantoj 


o 


Dum la unuaj du tagoj, ĉiam, kiam eksonis la tele- 
g fono, unu el ni provis movon, geston de respondonto. 

Sed la gesto interrompiĝis enaere. Ni restis sen- 
N movaj, aŭdante la sonorilon voki, silenti, voki re- 
foje. Sentiĝis ia ektimo, kvazaŭ tiu ripetiĝanta tril- 
ado estus akuzo, intensa gesto indikanta nin. Ne- 
3 cesis, ke ni restu senmovaj, eble spirante pli sin- 
5 garde, ĝis la aparato eksilentos. 

Ni tiam eligis suspiron de malstreĉiĝo. Unu pli- 
an fojon ni venkis niajn malamikojn. Niaj mal- 
amikoj estis la tuta popolamaso de la urbego, kiu 
p iradis ekstere per veturiloj, el kiuj atingis nin fora 
motorbruo, dampita simfonio de hupoj, kelkfoje 
liftobruo. Ni sciis, kiam iu haltigis la lifton ĉe nia 
etaĝo; ni havis senteman aŭdpovon, antaŭsentis la 
paŝojn sur la ŝtuparo, antaŭ ol ili alproksimiĝis. La 
vivoĉambro ĉiam havis la lampojn malŝaltitaj. Ni 
sentis, ke ekstere staras sendito de la malamiko. Ni 
atendis, kvietaj. Unu sekundon, du — kaj la pord- 
sonorilo eksonis, laŭte, raŭke. Tie, malantaŭ la 
senluma pordo, spiras kaj atendas malamiko. Se ni 
malfermus, li — kiu ajn li estas — ĵetus al ni ri- 
gardon, dirus ion — kaj tiam nia mondo estus 
invadita. 

Dum la dua tago ni ankoraŭ hezitis; sed decidis 
lasi la panon kaj lakton resti ekstere; la ĵurnalon 
oni liveris sub la pordon, sed neniu el ni kolektis 
ĝin. Niaj manĝprovizoj estis malriĉaj; en la tria 
tago ni jam trinkis kafon sen sukero, en la kvara la 


provizĉambro jam preskaŭ malpleniĝis. En la ape- 
naŭ prilumata apartamento ni malgrasiĝadis pro 
feliĉo. Verŝajne ni paliĝadis kaj, kelkfoje, brakum- 
ante, rigardante la okulojn unu de la alia, ni de- 
mandis, ĉu ĉio estas sonĝo. La horloĝo jam haltis, 
ekzistis nur tiu malforta lumo, kiu filtriĝis tra la 
ĉiam fermitajn fenestrojn. Pli malfrue, tiu lumo el 
la fora tago, el la tago de la aliuloj, svenadis, kaj 
tiam ekzistis nur lampeto sur la planko, kiu pro- 
jekciis niajn ombrojn sur la murojn de la ĉambro 
kaj malklare elfluis en la koridoron, ankoraŭ ĵetis 
nebulan duonombron en la vivĉambron, kien ni 
neniam iris. 

Ni parolis malmulte; se la malamiko aŭskultus 
ĉeporde, li apenaŭ aŭdus malklarajn murmurojn; 
kaj nia granda feliĉo estis markata de malpli grav- 
aj, naivaj ĝojoj, la forta kaj abunda duŝakvo, la 
gaja riĉeco de puraj bantukoj, de linaj litotukoj. 

La mondo iom post iom rezignis pri ni; la tele- 
fono sonis pli malofte, kaj la pordsonorilo preskaŭ 
neniam. Ha, ni estis venintaj de multego da amaro, 
multo da hezito, longa torturo kaj pentsufero; nun 
la vivo konsistis nur en ni du. 

Ni sciis, ke ni estas kondamnitaj, la malamikoj, 
la aliuloj, la cetero de la mondloĝantoj atendas por 
rigardi nin, diri aferojn, vundi per malico aŭ mal- 
ĝojo nian mondon, nian mondeton, kiun ni an- 
koraŭ povos defendi dum unu-du tagoj, nian 
mondon tremantan de feliĉo, somnambulan, ne- 


Tradukis Francisco S. VVechsler 



realan, fermitan, kaj tiel frenezan kaj tiel 
naivan kaj tiel plaĉan, ke neniam 
plu ekzistos simila. 


En la sesa tago ni eksentis, ke 
ĉio konspiras kontraŭ ni. Cu iel 
gravas al urbego, ke ekzistas 
fermita apartamento en kelkaj 
konstruaĵoj inter miloj? — ĉu 
gravas, ke interne troviĝas 
neniu, aŭ ke viro kaj virino 
restas tie, palaj, movante sin 
en duonombro kvazaŭ ene de 
sonĝo? 

Tamen, la urbo, kiu dum du-tri 
tagoj ŝajne forgesis nin, subite rea- 
takis. La telefono vokis, sonis dek, dek 
kvin fojojn, silentis kelkminute, revokis; 
kaj tiele pliajn tri, kvar sinsekvajn 
fojojn. 

Iu venis kaj premis la sonorilbutonon; 
atendis, repremis; provis turni la pord- 
anson; batis per siaj fingrartikoj, pli kaj 
pli forte, kvazaŭ li certus, ke enestas iu. 

Ni restis kvietaj, brakume, ĝis la nekon- 
ato foriĝis, revenis al la strato, al sia vivo, 
lasis nin resti en nia feliĉo, kiu fluis en 
konstanta raviĝo. 

Mi sentis en ni, dolĉa, tiun specon 
de saturiĝo plaĉa, kvazaŭ veneno 
kapturna, kvazaŭ miaj haroj 
havas la odoron de ŝiaj haroj, 
kvazaŭ la odoro de ŝia haŭto 
penetris la mian. Niaj korpoj 
atingis interkomprenon, kiu 
transpasis amon, ili emis simili 
unu la alian dum la sama ripetata ludo langvora, 
kaj unu fojon, kiam, sidante antaŭ la fenestro, tra 
kiun filtriĝis pala lumeĥo, mi rigardadis ŝin tiel 
puran kaj nudan, ŝi diris: “Dio mia, viaj okuloj 
verdiĝas”. 

Niaj malfacilaj vortoj estis murmurataj per la 
sama voĉo, niaj gestoj estis similaj kaj kunagord- 


itaj, kvazaŭ nia amo estus longa provludo, por ke 
ĉiu movo kaŭzu la sekvan, nekonscie ni kom- 
ponis tiun ludon per nerimarkebla ritmo, kva- 
zaŭ en malrapida baleto. 

Sed tiumatene ŝi sentis kapturnon, kaj 
ankaŭ mi sentis mian malfortecon; mi 
decidis eliri; necesis fuĝeti por akiri 
manĝprovizojn; mi vestis min malra- 
pide, surmetis la ŝuojn kvazaŭ iu ag- 
anta nekutime; kioma hora estas? 

Kiam mi surstratiĝis kaj ĉirkaŭri- 
gardis, kun iomete da timo, eksterordi- 
nare brila sunlumo atingis miajn okul- 
ojn, mian vizaĝon, malsuprenglitis sur 
miaj vestoj, mi malklare sentis, ke ĝi 
varmigas al mi la ŝuojn. Mi momente rest- 
is senmova, apogita sur la muro, rigardanta 
tiun senĉesan moviĝadon, tiujn nerealajn 
homojn kaj veturilojn, kiuj preterpasas 
unu la alian; mi sentis kapturnon kaj 
stomakdoloron. 

Granda ŝarĝaŭto tie staris, per kiu oni 
vendis vinberojn, etajn, malhelajn vin- 
berojn; mi aĉetis kvin kilogramojn, la 
vendisto faris grandan pakaĵon; mi re- 
venis, portante tiun pakaĵon kontraŭ 
mia brusto, kvazaŭ ĝi savos min. 

Kaj mi bezonis du, tri minutojn, 
en tiu ĉambro kun fenestroj ab- 
surde malfermitaj, por ekkom- 
preni, ke finiĝis la miraklo; iu venis 
kaj frapis la pordon, kaj ŝi mal- 
fermis, supozante, ke mi vokas, kaj 
tiam jam venis ankaŭ la leterport- 
isto, postulanta ricevateston por 
registrita letero, kaj, kiam ektrilis 
la telefono, necesis respondi, kaj nia 
mondo estis invadita, trapasita, malfarita, porĉi- 
ame perdita — mi sentis, ke ŝi tion diras al mi 
momente, per rigardo tamen malrapida (mi trovis 
ŝiajn okulojn tre helaj, de longe mi ne vidis ilin 
tiaj, sub plena lumo), rigardo de petego kaj mal- 
ĝojo, kie, tamen, ankoraŭ vidiĝis senutila, rezig- 
nacia espero. 

Mi eniris la aviadilon indiferente, kaj, ĉar la vetero 
malbelis, mi direktis nur senatentan rigardon al la 
urbo Rio, kaj absorbiĝis en la legadon de ĵurnalo. 
Poste mi rigardadis tra la fenestro, kaj vidis sole 
nur nubojn, ja minacajn. Verdire, mi ne estis en la 
ĉielo; mi pensadis pri teraj aferoj, miaj kompat- 
indaj aferetoj. Ia ĝena dormemo iom post iom reg- 
is min, ĝis nervoza sinjorino apud mi diris, ke “ni 
ne povas malsupreniri!” La aviadilo jam alvenis en 
Sanpaŭlo, sed ĉirkaŭflugadis ene de densa nebulo, 
atendante permeson por alteriĝi. Mi provis tran- 
kviligi la sinjorinon. 

Ŝi sentis tielan aflikton, ke, kvankam estis mal- 
varme, ŝi ventumis sin per magazeno. Mi provis 
konvinki ŝin, ke ŝi devas ne ventumi sin, sed fine 
mi konkludis, ke pli konvenos, se ŝi tion faros. Ŝi 
bezonis ion fari, kaj la sola ebla elpaŝo en tiu mo- 
mento de timo estis ventumi sin. Mi proponis al ŝi 
mian falditan ĵurnalon anstataŭ la magazeno, kaj 
ŝi fariĝis tre dankema, kvazaŭ ŝi kredus, ke, pro- 
duktante pli da vento, ŝi atingos plian efikon en 
sia lukto kontraŭ la morto. 

Mi uzis ĉirkaŭ duonhoron por prizorgi la aflikt- 
iĝon de tiu sinjorino. Rimarkinte, ke unu amikino 
ŝia sidas en alia seĝo, mi proponis interŝanĝi mian 
sidlokon, kaj ŝi akceptis. Sed mi vane atendis, ke 
ŝi retiros la krurojn, por ke mi povu foriri de 
mia loko apud la fenestro; ŝi fine konfesis, ke 
ŝi bonstatas ĝuste tiele, kaj preferas havi viron 
— “vin, sinjoro” — apude. Tio flatis mian kava- 
lirecan fieron; mi sentis min utila kaj responsa. 
ĉuste ĉar tie sidis mi, viro, tiu aviadilo ne aŭdacis 
fali. Certe troviĝis la piloto kaj vicpiloto kaj pluraj 
viroj en la aviadilo. Sed mi estis la apuda viro, la 
viro videbla, proksima, kiun ŝi povis tuŝi. Kaj tiun 
ĉi ŝi fidis: tiun estulon kun dika kaŝmiro. kun kra- 
vato, kun lipharoj, kies brakon ŝi fine ekkaptis. Ne 
mian brakon ŝi premadis, sed brakon de viro, est- 
ulo kun misteraj atributoj de forto kaj protekto. 

Mi vokis la stevardinon, kiu klopodis trankviligi 
la sinjorinon per biskvitoj, maĉgumo, kaftaso, kon- 
solaj vortoj, mano sur ŝultro, kotono en la oreloj kaj 
voĉo dolĉa kaj firma, kiu foje enhavis mildan riproĉ- 
on kaj foje interplektiĝis kun rideto, kiu sendube 
estas parto de la regularo por civila aviado, la tiel 


nomata rideto por okazoj de malalta flugplafono. 

Sed kiom utilas stevardino? Ŝi ne estas tre kon- 
vinka, ŝi estas funkciulino. La sinjorino evidente 
rigardis ŝin kiel krimkunulon de la aviadilo kaj de 
la kompanio, kaj esence (pro la ofendiĝo, per kiu 
ŝi reagis al ŝiaj vortoj) responsan pri tiu danĝera 
nebulo. 

Tiu uniformita junulino sendube kaŝas de ŝi la 
veron, kaj diras hipokritaĵojn, por ke ŝi lasu mort- 
igi sin sen reago. 

La sola fidinda homo estis evidente mi, kaj tiu 
sinjorino, kiu en la flughaveno aspektis iom mal- 
ŝatema kaj solena, diris du malĝentilaĵojn al la 
stevardino, kaj plene ekkaptis min. Mi tiam ku- 
raĝis meti mian dekstran manon sur la ŝian, kiu 
premadis mian brakon. Tiu gesto de protekta ka- 
reso plene efikis: ŝi eligis profundan suspiron de 
malstreĉiĝo, fermis la okulojn, klinetis la kapon al 
mia flanko kaj restis senmova, kvieta. Estis klare, 
ke mia mano ŝirmas ŝin kontraŭ ĉio kaj 
kontraŭ ĉiuj, ŝi restis kvazaŭ 



en dormo. 

La aviadilo 
daŭre rondiris tede en 
malhela nubo; kiam ĝi saltis pli abrupte, mi liveris 
al la kompatinda sinjorino aldonan garantion, 
premetante mian manon sur la ŝian; tio sendube 
bonfartigis ŝin. 

Mi rerigardis malgaje tra la vitro; vidis la dekstr- 
an flugilon, iom levitan, meze de nebulo. Ĉar la 
sinjorino jam ne zorgigis min, kaj la tempo pasis, 
mi rekomencis pensi pri mi mem, malĝoja kaj 
senvalora temo. 

Kaj subite venis al mi la ideo, ke ni ja ne povos 
resti tie eterne kun tiu ronkanta motoro meze de 
nebulo — kaj ke mi eble mortos. 

Jam longe ni flugadis super Sanpaŭlo. Eble pluv- 
is tie malsupre; iel ajn, la granda urbo, nevidebla 

sed tiom proksima, vivadis sian vivon indiferenta 
al tiu ridinda grupo da viroj kaj virinoj arestitaj en 
aviadilo, tie supre. 

Mi pensis pri Sanpaŭlo kaj pri la dudekjara jun- 
ulo, kiu alvenis unu nokton kun tridek rejsmiloj 
enpoŝe, kaj laŭiris la antikvan Te-Viadukton 1 , kon- 
ante eĉ ne unu homon en tiu fremda urbo. Eĉ tiu 
malnova viadukto ne plu ekzistas, kaj la aventur- 
ama junulo dudekjara, silentema kaj lirika, estas 
malgaja sinjoro, kiu rigardas la nebulon kaj pensas 
pri la morto. 

Aliaj rememoroj venis al mi, kaj mi rezonis, ke, 
je la momento morti, onidire homo 
rememoras amason da antikvaj 
aferoj, dolĉaj aŭ malĝojaj. Sed la 
teda vidado de tiu flugilo meze 
de nubo letargiigis min, kaj mi 
pensis pri nenio pli. Ŝajnis, ke 
tia mondo malantaŭ la 
nebulo ne plu 




ekzistas, kaj tial mi 
indiferentis al la morto. Eble 
estus pli agrable senti brutalan ŝokon, 
kaj ĉio finiĝus. La morto estas verŝajne ĝuste 
tio, vastega nebulo, senkolora, senforma, 
porĉiama. 

Mi sentis plezuron pensi, ke nun ne plu estas io, 
ke ne plu necesos senti, nek reagi, nek elpaŝi, nek 
torturi min; ke la aferoj kaj estuloj, kiuj havis pov- 
on super mi kaj regis mian ĝojon aŭ aflikton, for- 
viŝiĝis kaj dissolviĝis en tiun nebulmondon. 

La sinjorino subite ektremis kaj tre afiktata ko- 
mencis fari al mi demandojn. La aviadilo iradis pli 
kaj pli malsupren, tamen oni sukcesis vidi nenion 
ajn. La motoro ŝajne eligis alian sonon; eble temis 
pri la lasta, malespera, perfida ronko de la minuto 
antaŭ ol oni mortos frakasitaj kaj distorditaj. La 
sinjorino etendis sian dekstran brakon, tenante la 
kapapogilon de la antaŭa seĝo, kaj tiam mi rimark- 
is, ke tiu virino kun vizaĝo iom malgrasa kaj osteca 
havas belan brakon, harmonian kaj muskolriĉan. 

Mi rigardis ĝin malrapide, de la forta kaj mal- 
akra ŝultro ĝis la longfingraj manoj. Kaj tuŝis min 


eksterordinara resopiro al la tero, al homa beleco, 
al la rava kaj longa kapturno de amo. Mi ne plu 
volis morti, kaj la ideo pri morto ŝajnis al mi tiel 
erara, tiel malbela, tiel absurda, ke mi ektremis. La 
morto estis afero griza, malhela, sen la gracio, sen 
la debkato kaj varmo, sen la mola forto de brako 
aŭ femuro, sen la milda radiado el la haŭto de la 
korpo de juna virino. 

Manoj, haroj, korpo, muskoloj, mamoj, ekster- 
ordinara miraklo el aferoj mildaj kaj sentemaj, 
varmetaj, faritaj por esti senfine amataj. La tuta 
fascino de la vivo frapis min, tiel profunda 
plezurego kaj ĝuo vivi; tiel arda kaj kortuŝa 
resopiro, ke mi kuntiris la muskolojn, streĉis la 
krurojn, sentis ardeton en la okuloj. Mi devas ne 
morti! Tiu letargio mia de antaŭ sekundoj subite 
ŝajnis al mi io malsaneca, korupta, kaj mi 
kaplevis, ĉirkaŭrigardis al la aliaj pasaĝeroj, 
kvazaŭ mi fine pretus iel elpaŝi. 

Mia gesto ŝajnis maltrankviligi la sin- 
jorinon. Sed rerigardante tra la vitro mi diven- 
vidis domojn, verdan kvadraton, pecon da ruĝa 
tero, tra vualo el pli maldensa nebulo. Ĝi estis ra- 
pida vidajo, tuj perdita en la densan nebulon, sed 
profunde certigis al mi, ke ni estas savitaj, ĉar la 
tero ekzistas, ĝi ne estas fora revo, la mondo ne 
estas nur nebulo, kaj ĉio ekzistanta ja ekzistas, 
domoj, arboj, homoj, grundo, la bona sobda 
grundo, senmova, sur kiu oni povas kuŝi, oni 
povas dormi sekure kaj plentrankvile, kie viro 
povas premi la korpon de virino por ami ŝin forte, 
per sia tuta ĝufuriozo kaj per ĉiuj siaj sensoj, 
apogite sur la mondo. 

En la flughaveno, atendante mian valizaron, mi 
vidis de proksime mian sidnajbarinon. Ŝi staris 
apud sinjoro kun okulvitroj, kiu, kun sendbileto 
enmane, petis, ke oni transdonu al li valizeton. Ŝi 
diris ion al tiu viro, kaj li proksimiĝis al mi kun 
demanda rigardo, kiu klopodis afabb. Dumlonge 
li restis atendanta; komence oni diris, ke la aviad- 
ilo baldaŭ malsuprenvenos, necesas, ke la kurejo 
bberiĝu; poste iu anoncis, ke ĉiujn aviadilojn oni 
ordonis surteriĝi en Kampino 2 aŭ en alia haveno; 
kaj li supozas, kiom da ĝeno kaŭzis al mi lia ed- 
zino, ĉiam tre nervoza. “Ho ne, sinjoro.” Li adiaŭis 
sen etendi al mi la manon, kvazaŭ, per tiuj dankoj, 
kiujn li estis devigata fari pro la cirkonstancoj, li 
jus plenumis malplaĉan formalaĵon rilate al fremd- 

ulo — kiu restu fremda. 

Fremda — kaj, laŭ iu vidpunkto, entrudema, tia 
mi sentis min antaŭ tiu viro kun malplaĉa vizaĝo. 
Mi ricevis la impreson, ke iel mi kokris lin, kaj ke 
a li tion sentas. 

z Dum ili foriris, la sinjorino montris al mi dis- 
kretan rideton. Mi havas romantikan inklinon 
fantazii, kaj mi imagis, ke ŝi zorge ridetas al mi, 
ĝuste kiam la viro ne povus rimarki, jen rideto sen 
E la edza aprobo, iomete kunkulpa. Certe mi neni- 
s 


am plu revidos ŝin, nek tion esperas. Sed ŝia bela 
brako estis momente la bildigo mem de la vivo, 
kaj ĝin mi ne forgesos baldaŭ. 

Notoj 

^Temas pri la unua viadukto de la urbo Sanpaŭlo, konstruita 
el metalo kaj ligno en regiono, kie oni tiam kultivis teujojn, 
kaj inaŭgurita en 1892. Ĝi estis malkonstruita en 1938 kaj 
anstataŭigita per nova, duoble pli larĝa versio el ferbetono, 
kiu pretiĝis samjare. 

2 Urbo ( Campinas ), proksimume 90 km for de Sanpaŭlo; ĝia 
vetero estas ofte pli favora al aviado. 

La diversaj signifoj ĉirkaŭ unu vorto 

Vortoj estas kuriozaj kreaĵoj. Ili ofte enhavas centran signifon, sed ĉirkaŭ tiu formiĝas diversaj 
aliaj signifoj, pro analogio. Oni povas nomi ili “metaforaj” signifoj. Por riĉe, kolore uzi lingvon, 
oni devas lerni ankaŭ tiujn diversajn signifojn. 

Konsideru ekzemple la vorton kapo. Ĉiuj konas ĝian bazan anatomian signifon: la supra parto 
de la korpo de animaloj. Tamen, tiu simpla vorto foje esprimas interesajn aliajn signifojn: 

1. Sidejo de la inteligento: havi klaran kapon-, turni la kapon de virinoj. 

2. Simbolo de la tuta homo: li estas instruita kapo, li estas luma politika kapo. 

3. Individuo: kiom da kapoj, tiom da opinioj; la tagmanĝo kostaspo dek realojpor ĉiu kapo. 

4. Estro, ĉefo: la viro estas la kapo de lafamilio; Papo estas la kapo de la eklezio. 

5. Globa parto de vegetaĵo: kapo de brasiko; kapo de laktuko. 

6. Supra, pleĵ alta parto de obĵekto: la kapo de bastono; kapo de najlo. 

7. Antaŭa parto de io: kapo de ŝipo; kapo de kometo. 

8. Parto de diskaparato aŭ magnetofono: magnetokapo; legokapo. 


Paulo Sergio Viana 

Tri poemoj 



Adelia Prado 
Tradukis Paulo Sergio Viana 

N.T.: Adelia Prado naskiĝis en la urbo Divinopolo, ŝtato Minoj, 
en lajaro 1935. Ŝi diplomiĝis kiel instruistino en mezgrada lernejo, 
poste enfakultato pri filozofio. Kvankam ŝia poezia talento montr- 
iĝis jam en junaĝo, tamen ŝi publikigis sian unuan poemaron 
(“Bagaĝo”) en 1973, laŭ instigo de la konataj aŭtoroj Affonso Ro- 
mano de SantAnna kaj Carlos Drummond de Andrade. Poste ŝi 
verkis diversajn aliajn librojn, kaj nuntempe oni konsideras ŝin 
unu el la plej gravaj poetoj en Brazilo. 


Impresionisma 

Foje, 

mia patro farbigis la tutan domon 
per hela oranĝkoloro. 

Dum longa tempo ni loĝis en domo, 
kiel li mem kutime diradis, 
en konstanta mateniĝo. 




Mi metas la amon en pistujon kun cindro 
kaj grajnon el violo kaj mi frapas. Mi pistas ĝin, 
mi faras per ĝi kataplamon 

Morto pro morto 


Adonis Saliba 


Estas 7:32 surekrane de la komputilo. Profesoro 
Marteno legas, en Gugla novaĵaro, la referendum- 
an rezulton pri eliro de Skotlando el Unuiĝinta 
Regno de Grand-Britio kaj Nord-Irlando. Estas 8 
horoj antaŭ la morto. 

Tiu skoto laŭtlegis al Ana, sia edzino, en raŭka 
voĉo de eksa pipa fumanto: “Ni daŭre uzu la flag- 
on de Lizbeto”. Tiel, li traktis neceremonie la reĝ- 
inon de la regno, Elizabeton la duan. Tiu reĝino, 
por li, estis la simbolo de la malmoderna ŝtato 
inter angloj, skotoj, kimroj kaj nordirlandandoj. 
“Bone, ke almenaŭ la ekonomio profitu el tia past- 
aĵo kaj ne damnu miajn esplorojn”, analizis sen- 
emocie la skoto vizitanta Marezion, en la norda 
marbordo de San-Paŭla Ŝtato, en sudorienta Brazilo. 

La ventoblovo estis senhalta en tiu matena tag- 
iĝo ĉe tiu admirata plaĝo. La hotela balkono de la 
duetaĝa ĉambro elmontris belan pejzaĝon de la 
strando, kies invito al naĝado jam velkis ekde la 
pasinta dimanĉo, kiam Marteno alvenis por kon- 
gresumi. Multaj sciencistoj kaj profesoroj pri 
nuklea ĥemio partoprenas tiun trijaran renkont- 
iĝon, kies temaro estas tikle interesa pro siaj avan- 
gardaj teknologioj surbaze de atomkernaj reak- 
cioj. Arturo, eksa studento de Marteno, estas ĉio- 
pova furora esploranto pri nuklea datado de praaj 
keramikaj tombvazoj. Li ĉeestas en sia aplombo 
de ĵustrovinto de scienca raraĵo. Arturo kaj Mar- 
teno ne plu interrilatiĝas post la doktoriĝo de la 
unua kaj funde konkurencas. 

Marteno eliris en la balkonon, lasante Ana mal- 
streĉe kuŝanta en la reĝinlarĝa lito. Li grumblis al 
ŝi pri la malbona kvalito de la ĉambro, “...pli ol 
200 dolaroj tage por tia aĉa gastiĝo, kraĉ’!”. “Kion 
vi diras, miel’?”, grincis Ana interdente per dorm- 
ema senmova buŝo. Neresponda silento. Marteno 
skrapis sian preskaŭ blankan barbeton kaj ko- 
mencis elpensi sian planon por raporti en la fama 
revuo Nature, pri la datado de antikvaj funebraj 
keramikoj, kiun li faris en la Andoj, kun absolute 
novaj rezultoj el sia nova lumineska aparato en 


Glasgova Universitato. Li staras en la kontraŭblovo 
de la vento, liaj grizaj haroj delonge ne tonditaj 
moviĝas kiel diafanaj estaĵoj super lia jam kalva 
kapo. Li okulstreĉe klopodis sekvi la ondojn, kiuj 
aperis multoble en la horizonto farante kolosan 
blekon, kvazaŭ monstraĵoj englutantaj la sensunan 
sablostrandon. “Ho ve! Ankoraŭ plia senkoksa tago”, 
diris la nordhemisferulo atendante, ke la varmaj 
brazilaninoj svingos siajn koksojn en elmontra 
parado sur strando je sunbana dimanĉo. 

Li denove kontrolis la horloĝon por ne malfrui 
en tiu kongresa lasta tago: 8:02. 

La horaro mortigas lin kaj li eniras haste en la 
hotelĉambron, kie lia edzino sendeve ronketas kaj 
obbkve sin etendas volupte surlite. Li rondiris la 
nerektangulan arkitekturon de tiu konstruaĵo kaj 
atingis la banĉambron, kie restis lia elektra razilo. 
Li senzorge razadis sin per rapidaj cirklaj movoj 
sur siaj jam pufelastaj vangoj, dum li vidis en la 
spegulo sian ruĝskotan haŭton kiel patrujan sim- 
bolon. Li repensadis sian motivon por dediĉi grand- 
an parton de sia vivo al tiaj kadavrujoj de prasud- 
amerikanoj. Tamen, fiere li sentis, ke liaj esploroj 
estas rekompencaj. Li bezonas fini sian studon, ke 
la funebraj ceremonioj similas al tiuj de mongolaj 
prauloj, indikante, ke antropologie la kultura mov- 
iĝo de la homo antaŭ 12 mil jaroj sufiĉe frue okazis 
en tiu regiono, kun posta malkulturiĝo de la post- 
sekvaj brazilaj indiĝenoj. Tra tiu linio laboras lia 
hispana kolego Manuelo el Barcelona Universi- 
tato, kiu multe spertas pri tiaj situacioj. Pro tio, tiu 
datiĝo de praaj tomboj, en tiom fora regiono, be- 
zonas la precizecon de liaj tempmezuradoj per 
elektrona lumineskado. Kaj li sukcesas tion fari. 

Sep horoj antaŭ la morto. En tiu lasta tago de la 
kongreso, Marteno ankoraŭ havos ŝancon viziti 
kelkajn pratombejojn de indiĝenoj en tiu mar- 
borda regiono. Tamen antaŭ ol foriri kun siaj ko- 
legoj al tiu praa esplorloko, kie la kunlaborantaj 
sciencistoj kolektas siajn specimenojn, ili devos 
ĉeesti la lastan parton de la kongreso, kiam ili far- 

os la finajn renkontiĝajn konsiderojn kaj omaĝos 
gravajn kontribuantojn. 

Mariano, esplorkolego lia, el la brazila skipo, 
starante en la enirejo avertis lin. “Marteno, atentu 
bone pri tiu aranĝo de via posttagmeza vizito; 
estas forte pluvante tie kaj por atingi la tombejon 
ni devas trapasi malsekurajn vojojn al la montara 
regiono de elfosaĵoj. Ĉu vi ja pretas?” Li preter- 
atentis la mesaĝon de Mariano senditan per simpla 
ŝultrolevo kaj eniris en la konferencejon. 

Katerino, lia franca kolegino el la universitato 
de Monpeliero kaj para esploristino, alkuretis al li 
el sia stara loko en la koridoro. “Marteno, kelkaj el 
la kongresanoj disigas onidirojn pri via akaparado 
de datigaj temoj kaj ke vi vulturas onian stud- 
kampon. Nepre rezignu. Ne diru, ke ni ne avertis 
vin.” Li simple respondis en preskaŭ jesa tono: 
“Arturo tion diras, ĉu ne?” 

Marteno sidis en la tria vico antaŭ la podio, je la 
kvara sidloko proksima al la centra koridoro. Flustro 
venis el la malantaŭa sidloko de lia norvega 
kolego Johano, “Gratulon pro via Skotlanda daŭra 
resto sub la mantelo de Unuiĝinta Regno. Ni ne 
entombigu tiujn, kiuj voĉdonis jese.” A 1 tio li res- 
pondis per grunta malplaĉo. 

ĵaluzo estas kutima raŭka voĉo inter sciencistoj. 
Marteno scias, ke li estas en bela etapo de sia vivo 
kun multaj altkvalitaj artikoloj pri sia esplortemo. 
Multaj el la nunaj sciencistoj pri datigo de kera- 
mikaĵoj estis liaj studentoj en la Universitato. Ili 
nun volas pli da difinitaj niĉoj kaj esplorlinioj por 
distancigi kaj diferencigi sin de la ĉefesploristo. 
Tamen, Marteno preteratentas tion, ĉar por li grav- 
as novaj ideoj kaj krei vastan laborlinion. Li la- 
boras diligente jam de pli ol 40 jaroj. Marteno, en 
sia 62-a jariĝo, plue volas kontribui, sed... tio tute 
malplaĉadas al liaj pli junaj kolegoj tra la mondo, 
ĉefe ĝuste la anglaj profesoroj. Speciale Arturo, lia 
ekslernanto de Universitato de Londono. Guste 
tiu de la reĝina nesto, ho ve! 

Jam tri horoj antaŭ la morto. 

Marteno kaj la esplorista skipo eniris en la bus- 
eton por veturi ĝis la bazo de ĵurea Montaro, kie la 
funebraj urnoj estis trovitaj antaŭ 7 monatoj kaj 
atendas tiun grupon por esti malfermitaj. Arturo 
estis en la aŭto, krom Mariano kaj Katarino. Mar- 
teno, antaŭ la enbusiĝo, iris al la hotelo, trans la 
strato de la kongresejo, por adiaŭi Ana, kiu atendis 


lin ĉe la pordego de la hotelo. Li decidis ne tag- 
manĝi kun ŝi, ĉar li devos vojaĝi sur nepavimitaj 
kaj kurbaj vojoj ĝis la esplorkampo. Brazilaj manĝ- 
aĵoj estas iom tro spicaj kaj grasaj, tute malkon- 
venaj al tuja laboro. 

Du-hora vojaĝo ĝis la kampo. Dum la veturado, 
Arturo kaj Katerino diskutetis pri fakaj temaĵoj. 
Marteno preferis silenti kaj simple ĝui la malsekan 
pejzaĝon, klopodante ne kompreni la anglan de 
Katerino kun forta akĉento. Kelkfoje ne kompren- 
eblan. Preskaŭ alvenante, Katerino plendis pri la 
nepartopreno de Marteno en la diskuto. Li, per 
angla humuro, diris “Mi ne komprenas vian angl- 
an... ”, en akceptata mokaĵo. Ŝi samnivele diris al 
li “ho stultulo, via skota akĉento ankaŭ tre fuŝas la 
veran anglan”. “Dank’ al Dio”, diris Marteno, 
“almenaŭ iom da malanglaĵo mi havas en la vivo”. 
Tia mok-mokado nervozigis la londonan Arturo, 
kiu groteske kontraŭrespondis per simpla “Dio 
savu la reĝinon!” Marteno enspiris malbonhumore. 

Profesoro Mariano sin enmetis en la etan inter- 
glavadon, per brazilakĉenta tono, “Ni alvenos al la 
loko je la 14:30. Atentu bone, ke la koto estas ja 
malfirma pro la konstanta pluvo dum la lastaj tag- 
oj. Por atingi la lokon de la vazo, ni devos trapasi 
mallongan vojeton tute malsekuran. Do, estu 
singardaj kaj diligentaj.” 

14:32. Preskaŭa alveno al la funebraĵoj. 

La koto estis absolule marĉa. La kaŭĉukbotoj 
kun longaj krurumoj preskaŭ ne sufiĉis por pro- 
tektado kontraŭ la likva argilo surgrunde. Laŭvice 
marŝis la skipo: Mariano, Katerino, Marteno, 
sekvita de Arturo. Ĉiuj havis fortajn metalŝnurojn 
kunligantajn ilin per kroĉiloj. Kia kaĉo surgrunde! 
Neniu povus fakte havi firmecon en tiu promeno. 
Ŝanceliĝo estis regulo. Je la dekstra flanko oscedis 
abismo senapelacie mortiga. Je la maldesktra estis 
sisalŝnuro tra katenringoj fiksitaj surroke. La si- 
salo estis en tre malbona stato, jam putranta kaj 
facile rompebla je forta tiro. Daŭris la pluvado por 
pli intensigi la preman situacion de la sciencistoj. 

“Kia ideo veni en tiu lokon, je tiu momento!”, 
diris Katerino tuj post Mariano en la vico de ka- 
tenitaj sciencistoj. La brazilano rigide paŝetis an- 
taŭen tirante la grupon. Jen tragedia momento, la 
skipo trapasas la 10-metran rokan parton de la 
vojo. Por malhelpi ankoraŭ pli, la paŝvojeto, pro 
konstanta humideco de arbaro, havis tapiŝon de 

likeno. Entute glita kaj ekfaliga. La angora timo de 
glitfalo en la arbaran desktran abismon ŝajnis krii 
en iliaj koroj. La paŝ-paŝado fariĝis ege malvasta 
por teni ilin pli vertikalaj. Tio eternigis tiun temp- 
an eron. Arturo preskaŭ falis kunpuŝante Mar- 
tenon kaj la tutan grupon. En tiu vojmezo, ĉiuj 
timantaj fali tiris forte la ŝnuron en protekta 
reflekso. Oni aŭdis perfekte la krakran sonon de la 
sisalaj fibroj. Tio des pli zorgopremis ĉiujn, port- 
ante teruran timegon al la grupo. Tio povus kaŭzi 
sinsekvan faladon en la faŭkan abismon. Pliprok- 
simiĝis ponteto super rivereto preskaŭ nevidebla 
pro la profundeco inter la ŝtonegoj. La akvo tre 
deklive elfaladis de la arbara montopinto, preskaŭ 
kaskadege kun bruega raŭko. 

La grupo finfine trapasis la ponton kaj transpas- 
is de timo al obstino. De la komenca haoso, post la 
buseta halto, ĝis la fina alveno, ne estis pli ol cent- 
metra distanco, sed sufiĉe terura por la tuta grupo 
de sciencistoj. Veraj aventuristoj. Ili alvenis al la 
loko je 15:10. Precize 38 minutoj da vera danĝero. 

En senarbeja areo apud groto en la roko, tri 
homoj atendis la alvenon de la sciencista misio. 
Antono, Karlo kaj Pernando, brazilanoj: unu ge- 
ologia teknikisto de la Universitato de San-Paŭlo 
kaj du doktoriĝaj studentoj de Profesoro Mariano. 

Mariano antaŭigis sin, post malligado de la 
nodoj kaj metalŝnuroj inter la sciencistoj. “Jen do, 
Antono, ĉu preta por malfermo?” diris preskaŭ 
kriante la brazila profesoro. “Jes, doktoro, la urno 
estas tute liberigita por malfermo. Pakte ĝi jam 
estas tia ekde hieraŭ. Ni ankaŭ ĵus alvenis por 
akompani vin dum la malfermo de la urno. Be- 
daŭrinde ni ne havas fajron ĉi tie, nur lumigilojn 
por eniri la kavon. Gi estas tre malhela.” Ili diris 
tion en la portugala lingvo, sufiĉe rapide por ke la 
alilandaj sciencistoj ne komprenu. Tamen, Arturo, 
la londonano, pro sia absurda apetito por tuja ri- 
velo, komprenis la komencan frazon de Pernando 
kaj diris laŭte al ĉiuj: “Karaj kolegoj, ĉu vi per- 
mesas ke mi malfermu ĝin? Tiu momento estas tre 
grava por mi. Mi volas uzi tiun agon por diri tion 
al miaj studentoj, krei en ili scivolon pri nia tek- 
nologio kaj pri la eltrovo de pliaj faktoj pri niaj 
antaŭuloj.” Marteno paŝis antaŭen kaj iomete sar- 
kasme diris: “Ho, mia studento, vi havas la tutan 
estontecon kaj meritas agi tiel.” Per kapjesoj la 
aliaj akordis pri tia ago de Arturo. 


Estis precize 15:30. Ĉiuj marŝis ĝis la aperturo de 
la groto kaj, en simbola riteca signalo, ĉiuj haltis. 
Ili estis sep homoj, laŭvice starantaj antaŭ la an- 
koraŭa malkono. Arturo en la centro kaj ĉiuj tie 
en halta spiro kaj en esperplena angoro atendis la 
malfermon de la urno, kiu konserviĝis en bona 
stato, kun la kovrilo tutperfekta en ĝia pozicio, ki- 
el en la tago de la entombigo de la praulo. 

Estis la 15:32. 

Arturo en la liniocentro ŝaltis sian potencan 
lanternon kaj prilumis la belan urnon antaŭ si per 
konusa lumfasko kaj tre decideme paŝis antaŭen 
en ĝia direkto. Sekundoj flugis. Tuje kaj senaverte, 
oni nur vidis grandan svingon de la lanternlumo 
tra la kavernaj muroj kaj plafono. Tuja ekaŭdo. 
Profunda mallumo ekestis pro la estingiĝo de la 
lumfasko el la lanterno de Arturo. Falo surgrund- 
en, ŝajne frakaso de ostoj kontraŭ la rokan grund- 
on. Jen sibla kanto, oni aŭdis susuran injektan 
mordon de iu. Tiumomente, ĉiuj lumigis siajn lan- 
ternojn kaj vidis surplanke Arturon, la anglon. Tute 
senmova, li estis ĵus kisita de apuda jararakusuo. 

Jararakusuo (Bothrops jararacussu Lacerda) est- 
as unu el plej venenaj serpentoj el Brazila ĵangalo, 
unu simpla mordo povas injekti ŝufiĉan kvanton 
por mortigi 38 homojn. Jam ĉiuj estis fuĝantaj el la 
krima scenejo. Neniu povus savi lin. Malbeno de 
la tombo, kvazaŭ Tutankamona 1 . 

“Bonan Matenon, D-ro Marteno” diris la sekre- 
tariino alvenante en la ĉambro de la profesoro ĉe 
Glasgova Universitato. “Ĉu vi jam legis en la ho- 
diaŭa tagĵurnalo pri viaj aventuroj en Brazilo?”, 
diris ŝi. “Ankoraŭ ne, Margareto, kaj mi ne inten- 
cas legi ĝin. Estis terure spekti la morton de Ar- 
turo, Lizbeta servanto, kiu mortis en tia stranga 
kondiĉo. Li pereis ĝuste antaŭ la plej sukcesa mo- 
mento de sia vivo”. Kaj findiris Marteno: “oni ne 
scias fakte, kio kaŭzis lian morton, ĉu la serpenta 
veneno aŭ la forta falo, kiu frakasis lian kapon”. 

Noto 

Hutankamono estas la plej konata faraono, precipe ĉar lia 
tombo estis eltrovita (1922) en preskaŭ sendifekta stato. Ek- 
de tiu tempo disvastiĝis legendo pri ia malbeno faraona: ti- 
uj, kiuj eniros faraonan tombon supozeble suferos fruan 
morton. Tiun ĉi legendon jam kontestis pluraj esploroj. 

Brazilaj balotadoj 

Francisco S. VVechsler 


Per tiu ĉi artikolo mi celas pritrakti plurajn as- 
pektojn de la Brazila balotsistemo — tamen kon- 
servante la politikan neŭtralecon, kiun indas la 
oficiala organo de Brazila Esperanto-Ligo. Sam- 
tempe, ĝi ankaŭ montros la uzadon de Esperantaj 
fakvortoj rilataj al la temo. 

Brazilo estas federacia respubliko, kun demokra- 
tia prezidantisma reĝimo. La vorto demokratio de- 
venas de la Helena lingvo, kaj signifas proksim- 
ume regadon fare de la popolo. Nuntempe ĝi estas 
reĝimo, en kiu la decidpovo apartenas, a ŭpere aŭ 
senpere, al la popolo. 

Siavice respubliko devenas de la Latina kaj ori- 
gine signifis afero publika; nuntempe oni uzas ĝin 
por klasigi tiujn politikajn reĝimojn, en kiuj la regn- 
estra ofico ne estas hereda. 

La Brazila federacio konsistas nuntempe el 28 
federaciaj unuoj, nome 27 ŝtatoj kaj unu federacia 
distrikto. Ĉiu unuo ĝuas limigitan suverenecon, kaj 
posedas proprajn regorganojn, tamen sur ilin su- 
permetiĝas la povo de la federacia registaro, kiu 
posedas ekskluzivan eksteran suverenecon. 

Senpera demokratio ja ne estas praktikebla, krom 
en tre malvastaj landoj aŭ urboj. Rezulte, sub la 
Brazila reĝimo, same kiel en multaj aliaj demo- 
kratioj, la deziroj de la popolo estas perataj — al- 
menaŭ teorie — de tri povoj: la ekzekutiva, la leĝ- 
dona kaj la justica. 

La ekzekutiva povo responsas pri la regado kaj 
administrado de la lando. Gin plenumas la Pre- 
zidanto de la Respubliko, do la Brazila reĝimo, si- 
mile al tiu de Argentino, Usono, Filipinoj ktp. est- 
as prezidantisma. Kontraste, regnoj kiel Neder- 
lando, Kanado, Germanujo ktp. uzas parlament- 
ismajn reĝimojn, kie la ekzekutivan povon plen- 
umas ĉefministro elektita de la parlamento. 

La Brazilan Prezidanton elektas la popolo per 
universala balotado, t.e., rajtas baloti ĉiu civitano 
estanta minimume 16-jara. Se je la unua balotado 
neniu el la kandidatoj ricevas la absolutan plimult- 
on de la validaj balotoj (t.e., minimume la duonon 


plus unu), okazas decidiga balotado, kiun parto- 
prenas tiuj du kandidatoj, kiuj ricevis la du plej 
altajn balotnombrojn en la unua balotado. 



La sidejo de la ekzekutivo (Braziljo) 


La mandato de la Brazila Prezidanto daŭras kvar 
jarojn, kaj li rajtas esti elektita por unu sekva man- 
dato. La taskon de la prezidanto helpas la de li nom- 
umitaj ministroj kaj ĉi ties ministerioj, al kiuj sub- 
metiĝas multaj registaraj organoj. 



La Brazila Parlamento: la Senato (maldekstre) 

KAJ LA ĈAMBRO DE DePUTITOJ (dEKSTRe) 


La leĝodonan povon plenumas la Parlamento, 
kiu konsistas el du apartaj organoj: la Senato kaj la 
Ĉambro de Deputitoj. Ilia tasko estas produkti leĝ- 
ojn por normigi la funkciadon de la regno kaj an- 
kaŭ kontroli la agadon de la Ekzekutivo. 






Ekzistas po tri senatanoj por la 28 federaciaj 
unuoj, do entute 84, rekte elektitaj en siaj respek- 
tivaj unuoj. Do ĉiun unuon, kiom ajn granda aŭ 
malgranda estas ĝia enloĝantaro, reprezentas ĉiam 
tri senatanoj. Ilia mandato daŭras ok jarojn, kaj 
ĉiun kvaran jaron unu aŭ du trionoj de la senat- 
seĝoj vakiĝas alterne. La vakojn de ĉiu unuo okupas 
la kandidatoj ricevintaj la plej altajn balotnombrojn. 

La balotsistemo por elekti la Deputitojn estas ti- 
el malsimpla, ke malmultaj civitanoj komprenas 
ĝin. La Ĉambro de Deputitoj havas nuntempe 513 
membrojn kun kvarjara mandato, kiuj estas elekt- 
itaj ĉiun kvaran jaron, en la respektivaj federaciaj 
unuoj, per duonproporcia balotado (ja ne temas pri 
proporcia balotado, kiel oni kutimas erare aserti). 
Alivorte, la nombro da deputitoj el ĉiu unuo estas 
proporcia al ĉi ties enloĝantaro, sed ĉiun unuon 
devas reprezenti minimume ok deputitoj kaj mak- 
simume 70. Rezulte, la proporcioj estas ege male- 
galaj: ekzemple, Rorajmo rajtas havi ok deputitojn 
(ĉiu el ili reprezentas 51 mil enloĝantojn), dum 
Sanpaŭlo rajtas havi 70 deputitojn (unu por 585 
mil enloĝantoj). 

Krome, por partopreni balotadon, ĉiu kandidato 
devas aparteni al partio aŭ parti-koalicio. Unue, 
por ĉiu federacia unuo oni kalkulas la balot-kvoci- 
enton, t.e., la nombron da validaj balotoj dividitan 
per la nombro da vakoj; tiu ĉi kvociento difinas la 
minimuman nombron da balotoj por elekti deput- 
iton. Poste, oni kalkulas la parti-kvocienton, t.e., la 
nombron da validaj balotoj ricevitaj de ĉiu partio 
aŭ parti-koalicio dividitan per la balot-kvocienton; 
la parti-kvociento difinas la nombron da vakoj al- 
juĝotaj al tiu partio aŭ koalicio. Fine, por ĉiu par- 
tio aŭ koalicio oni aljuĝas ties vakojn al la kandi- 
datoj plej altnombre balotitaj. Se per tiu procedo 
oni ne sukcesas plenigi ĉiujn vakojn, oni aplikas 
pliajn regulojn. Oni simile aljuĝas la vakojn ĉe la 
ŝtataj ĉambroj de deputitoj kaj ĉe la magistratoj. 

La kombino de la duonproporcia difino de vakoj 
kun la ĵus priskribitaj kvocientoj rezultigas, ke ofte 
kandidatoj kun relative malaltaj balotnombroj suk- 
cesas, kontraste al aliaj kun multe pli altaj balot- 
nombroj. Tiu ĉi fenomeno estas unu el la ĉefaj 
punktoj de projektoj pri politika reformo, propon- 
ataj jen kaj jen. 

La Brazila justica povo konsistas el juĝistoj kaj 
rilataj oficistoj organizitaj en tribunaloj kaj ins- 


tancoj. Ilia tasko estas garantii, ke la naciaj leĝoj 
estu taŭge aplikataj kaj ke la civitanaj rajtoj estu 
respektataj. La justican sistemon estras la 
Federacia Ĉeftribunalo, kies decidoj estas finaj kaj 
ne diskuteblaj. 

La kalkulado de balotoj en Brazilo nuntempe 
okazas tre rapide — la rezultoj eksciiĝas kelkajn 
horojn post kiam finiĝis la balotado — danke al 
elektronikaj balotmaŝinoj. Ĉi tiuj aparatoj estas fa- 
cile uzeblaj eĉ por blinduloj. Tamen, jam dum 
pluraj jaroj diversaj studgrupoj pridubas ilian 
fraŭdimunon, ĉar ili ne printas la balotojn kaj tial 
ne akordiĝas kun la principo de sendependeco inter 
balotkalkulado kaj komputprogramo. Tiun ĉi risk- 
on emfaze neis jam plurfoje justicaj aŭtoritatoj, sed 
la polemiko pludaŭras. 



Elektronika balotmaŝino 


Por elektiĝi prezidanto, parlamentano aŭ magis- 
tratano, kandidato bezonas diskonigi sin mem kaj 
siajn proponojn, por altiri la simpation de voĉdon- 
ontoj. Tion ĉi li strebas atingi per politika kam- 
panjo, dum kiu li uzas plej diversajn propagandajn 
rimedojn: afiŝoj, disdonado de reklamfolioj, sendado 
de reklamleteroj, veturantaj laŭtparoliloj, ĵurnal- 
reklamoj, elsendado de reklamoj kaj debatoj per 
radio kaj televido, strataj manifestacioj kaj mitingoj, 
interreta propagando. 

Diversaj strategioj estas uzataj dum la kampanj- 
oj. Esence oni strebas emfazi la (supozatajn) kva- 
litojn de la kandidato kaj la mankojn (realajn aŭ 
ne) de la konkurantoj. Por gravaj kampanjoj, la par- 
tioj kontraktas fakulojn, kiuj aplikas reklamtehnik- 
ojn kaj metodojn de merkatesplorado. La argumentoj 

(Daŭrigota sur la paĝo 20.) 



Kriptogramo 


A m u zaĵoj 




Jose Saraiva Mattos 


Sube kaj dekstre troviĝas fakoj, kelkaj kun numero ene de ili. Sube kaj maldekstre videblas difinoj. Post 
la solvo de tiuj difinoj, aperos ene de la reliefaj fakoj literoj, per kiuj oni povas formi frazon pri la kam- 
panjo por disvastigi nian lingvon en la avenuoj, placoj kaj stratoj, kiuj nomiĝas Esperanto kaj D-ro Za- 
menhof Literoj egalaj, numeroj ankaŭ egalaj. Sur ĉi tiu paĝo troviĝas nedeviga tabelo por plifaciligi vi- 
an taskon, kaj la kompleta solvo sur la sekva paĝo. La aŭtoro, 95-jara Brazila esperantisto, petas, ke vi 
vizitu la homojn, kiuj loĝas en tiuj lokoj. Bedaŭrinde, ili scias nenion pri Esperanto aŭ pri Zamenhof. 

Solvo de la kriptogramo 


(Daŭrigo de la paĝo 18.) 

ordinare celas ne racion, sed emocion, kaj ofte oni uzas 
duonverojn, misprezentitajn faktojn aŭ eĉ mensogojn. Unu 
konata apliko estas la tiel nomata kotĵetado, per kiu oni 
atribuas ĉiaspecajn misagojn kaj fiajojn al konkurantoj. 



Gekandidatoj Aecio Neves kaj Dilma Rousseff ĉe 

TELEVIDA DEBATO (2OI4) 

En Brazilo oni ne rajtas aĉeti elsendotempon dum la 
kampanjo-periodo ĉe radio aŭ televido. Anstataŭe, la 
balotjustico aljuĝas elsendotempon jene: 10 minutoj estas 
egalparte dividitaj inter ĉiuj partioj kaj koalicioj; kaj pliaj 
20 minutoj estas dividitaj proporcie al la nombro da seĝ- 
oj okupataj de tiu partio aŭ koalicio en la Ĉambro de 
Deputitoj. 

La kandidatoj rajtas ricevi monan subtenon de indivi- 
duoj aŭ korporacioj. Ĉiujn sumojn la partioj devas de- 
klari — kio ne ĉiam okazas, kaj rezulte estiĝas fantomaj 
kasoj. La kandidatoj, kiuj elektiĝis danke al malavaraj 
donacoj, inklinas favori la donacintojn dum siaj man- 
datoj, kio ne nepre favoros la popolon. Nuntempe la Fe- 
deracia Ĉeftribunalo pridebatas ĉi tiun fakton, koncerne 
ĝian dezirindecon kaj precipe ĝian konstituciecon. 


1 

B 

A 

S 

E 

T 

E 

R 

0 

■ 

A 

K 

V 

1 

T 

A 

N 

0 

1 

C 

1 

C 

E 

R 

0 

N 

0 

4 

P 

A 

L 

1 

D 

U 

R 

0 

5 

B 

L 

A 

D 

T 

u 

L 

0 

■ 

G 

V 

A 

R 

D 

1 

0 

J 


0 

B 

D 

C 

D 

N 

A 

J 

8 

S 

E 

N 

D 

0 

R 

A 

J 

■ 

0 

T 

E 

N 

0 

J 

A 

B 

■ 

D 

E 

R 

0 

D 

1 

N 

0 

■ 

B 

0 

■ 

A 

N 

0 

V 

0 

12 

Z 

E 


S 

T 

V 

0 

J 

■ 

B 

A 

B 

1 

L 

0 

N 

0 



E 


B 

R 

0 

J 

N 

a 

E 

D 

T 

E 

T 

1 

K 

0 

IB 

A 

s 

1 

G 

N 

A 

T 

0 

B 

0 

1 

P 

0 

1 

H 

A 

B 

B 

R 

E 

C 

E 

P 

T 

0 

J 

■ 

J 

A 

C 

N 

A 

N 


D 

1 

D 

A 

N 

0 

L 

1 

N 

o | 

fl 

D 


K 

D 

D 

R 

1 

D 

1 

0 

R 

1 

N 

0 

K 

0 

J 

I 

B 

R 

A 

Z 

1 

L 

J 

0 


T 

A 

N 

z 

A 

N 

1 

0 

1 

E 

R 

0 

T 

' 

D 


0 

1 

D 

N 

T 

H 

E 

L 


0 

■ 

A 

P 

E 

T 

A 

L 

_ 

0 

J 


[...] Tamen, esencepor ni estas ke Esperanto ne estas, kaj nepovas esti, vera instrumento de 
kulturo. Sendube ĝi povas servi por peti hotelĉambron en la kvin aŭ ses mondopartoj aŭ por 
mendi Urugvajan menuon, sed kiam oni parolas al ni pri tradukoj de Dante, de Shakespeare, 
de Racine, de Cervantes, de Goethe, de Dostojevski en Esperanto, ja tio estas fantaziaĵoj! La 
dieca muziko de tiuj grandaj geniuloj tradukita en lingvon malbone sonantan — kaj precipe sen 
resonoj profundaj —, lingvo kiu neniam estis tiu de patrino aŭ amanto (tion mi almenaŭ es- 
peras), tio ne estas serioza. Tamen estas grave: ĉar tio estas la neado mem de kulturo. Unesko 
ofendus sin mem, se ĝi donus ian apogon al Esperanto. 

Andreas Blinkenberg (kiu preskaŭ sukcesis bari la apogon de Unesko al Esperanto en 1954) 

